钦定古今图书集成/明伦汇编/官常典/第631卷 > 北魏
## 钦定古今图书集成/明伦汇编/官常典/第631卷 > 北魏

### 道武帝天赐二年正月州置三刺史

按：《魏书道武帝本纪》，不载。按《官氏志》：天赐二年正
月制“诸州置三刺史。刺史用品第六者宗室一人，异
姓二人，比古之上中下三大夫也。”

### 太武帝太延元年冬十二月诏谕诸牧守

按《魏书太武帝本纪》：太延元年“十有二月甲申，诏曰：
操持六柄，王者所以统摄。平政理讼，公卿之所司存；
劝农平赋，宰民之所专急；尽力三时，黔首之所克济。
各修其分，谓之有序。今更不然，何以为治？越职侵局，
有紊纲纪，上无定令，民知何从？自今以后，亡匿避难，
羁旅他乡，皆当归还旧居，不问前罪。民相杀害，牧守
依法平决，不听私辄报者诛。及宗族邻伍相助，与同
罪。”州郡县不得妄遣吏卒，烦扰民庶。若有发调，县宰
集乡邑三老，计赀定课，裒多益寡，九品混通，不得纵
富督贫，避强侵弱。太守复检能否，核其殿最，列言属
州刺史，明考优劣，抑退奸吏，升进贞良，岁尽举课。上
台。牧守荷治民之任，当宣扬恩化，奉顺宪典，与国同
忧，直道正身，肃居官次，不亦善乎！

### 文成帝太安五年秋九月诏牧守迁代列殿最定刑赏

按《魏书文成帝本纪》：太安五年“秋九月戊辰，诏曰：‘夫
褒赏必于有功，刑罚审于有罪，此古今之所同，由来
之常式。牧守莅民，侵食百姓，以营家业，王赋不充，虽
岁满去职，应计前逋正其刑罪。而主者失于督察，不
加弹正，使有罪者优游获免，无罪者妄受其辜，是启
奸邪之路，长贪暴之心，岂所谓原情罪处，以正天下？
自今诸迁代者，仰列在职殿最，案制治罪，克举者加
之爵宠，有愆者肆之刑戮，使能否殊贯，刑赏不差。主
者明为条制，以为常楷’。”

### 和平二年春正月诏禁刺史发调逼民假贷者

按《魏书文成帝本纪》：和平二年“春正月乙酉，诏曰：‘刺
史牧民，为万里之表。自顷每因发调，逼民假贷，大商
富贾，要射时利，旬日之间，增赢十倍，上下通同，分以
润屋。故编户之家，困于冻馁，富豪之门，日有兼积。为
政之弊，莫过于此。其一切禁绝，犯者十疋以上皆死，
布告天下，咸令知禁’。”

### 孝文帝太和二年十一月诏诸州刺史明为条禁

按《魏书孝文帝本纪》，太和二年“十有一月庚戌，诏曰：
‘悬爵于朝而有功者必縻其赏，悬刑于市而有罪者
必罹其辜，斯乃古今之成典，治道之实要。诸州刺史
牧民之官，自顷以来，遂各怠慢，纵奸纳赂，背公缘私，
致令贼盗并兴，侵劫滋甚，奸宄之声，屡闻朕听’。”朕承
太平之运，属千载之期，思光洪绪，维新庶绩。亦望蕃
翰群司，敷德宣惠，以助冲人，共成斯美。幸克己复礼，
思愆改过，使寡昧无愧于祖宗，百姓见德于当世。有
司明为条禁，称朕意焉。

### 宣武帝景明二年三月诏诸州刺史督察寺宰日亲庶事

按《魏书宣武帝本纪》：“景明二年三月辛亥，诏曰：‘诸州
刺史不亲民事，缓于督察，郡县稽逋，旬月之间，才一
览决，淹狱久讼，动延时序，百姓怨嗟，方成困敝。尚书
可明条制，申下四方，令日亲庶事，严勒守宰，不得因
循宽怠亏政’。”